CELEX: 32021D0366
Language: da
Date: 2021-02-22 00:00:00
Title: Rådets afgørelse (EU) 2021/366 af 22. februar 2021 om den holdning, der skal indtages på Den Europæiske Unions vegne i ekspertgruppen vedrørende den europæiske overenskomst om arbejde, der udføres af det kørende personale i international vejtransport (AETR), og i Arbejdsgruppen vedrørende Vejtransport under De Forenede Nationers Økonomiske Kommission for Europa

1.3.2021   
               
               
                  DA
               
               
                  Den Europæiske Unions Tidende
               
               
                  L 70/12
               
            
         RÅDETS AFGØRELSE (EU) 2021/366
         af 22. februar 2021
         om den holdning, der skal indtages på Den Europæiske Unions vegne i ekspertgruppen vedrørende den europæiske overenskomst om arbejde, der udføres af det kørende personale i international vejtransport (AETR), og i Arbejdsgruppen vedrørende Vejtransport under De Forenede Nationers Økonomiske Kommission for Europa
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 91 sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Den europæiske overenskomst om arbejde, der udføres af det kørende personale i international vejtransport (AETR) (1), trådte i kraft den 5. januar 1976. Den blev senest ændret den 20. september 2010.
                  
               
                     (2)
                  
                  
                     I henhold til artikel 21 i AETR kan alle kontraherende parter forelægge forslag om ændring af AETR for De Forenede Nationers (FN's) generalsekretær. Før forslagene forelægges FN's generalsekretær, drøftes de først i Arbejdsgruppen vedrørende Vejtransport (SC.1) under FN's Økonomiske Kommission for Europa (UNECE).
                  
               
                     (3)
                  
                  
                     UNECE har nedsat en AETR-ekspertgruppe inden for rammerne af AETR. Denne gruppe har bemyndigelse til at udarbejde og forelægge forslag om ændring af AETR til UNECE's Arbejdsgruppe vedrørende Vejtransport.
                  
               
                     (4)
                  
                  
                     Det forventes, at AETR-Ekspertgruppen på sin planlagte 25. samling i februar 2021 og UNECE's Arbejdsgruppe vedrørende Vejtransport på sin planlagte 116. samling i oktober 2021 vil drøfte ændringerne af AETR med henblik på vedtagelsen af den intelligente takograf.
                  
               
                     (5)
                  
                  
                     I artikel 22a i AETR er det fastsat, at de ændringer af bilag IB til Rådets forordning (EØF) nr. 3821/85 (2), der vedrører digitale takografer, automatisk overtages af alle kontraherende parter i AETR uden nogen formel høring eller afstemning. Den kendsgerning, at de kontraherende parter i AETR ikke har deltaget i udviklingsprocessen og vedtagelsen af tekniske specifikationer for de digitale takografer, har været årsag til utilfredshed blandt visse af de kontraherende parter. I Kommissionens meddelelse af 19. juli 2011 med titlen »Digitale fartskrivere: Køreplan for kommende aktiviteter« erkendes det, at den nuværende ordning er til skade for en korrekt, harmoniseret indførelse af digitale takografer af kontraherende parter uden for EU.
                  
               
                     (6)
                  
                  
                     Derfor er det i Unionens interesse at ændre den i AETR påtænkte beslutningsproces vedrørende kontrolapparater, herunder digitale takografer, at proceduren i artikel 22, stk. 1-3, i AETR finder anvendelse med henblik på at medtage de tekniske specifikationer for digitale takografer i AETR, og at artikel 22a forbliver i kraft med henblik på mulige fremtidige ændringer af kravene for tidligere versioner af takografen.
                  
               
                     (7)
                  
                  
                     I henhold til artikel 10 i AETR anses takografer, hvis konstruktion, installering, brug og afprøvning er udført i henhold til forordning (EØF) nr. 3821/85, for at opfylde kravene i AETR. Artikel 10 i AETR bør ændres for at medtage en henvisning til de tekniske specifikationer for den intelligente takograf, som bør anses for at opfylde AETR's krav fra den dato, hvor tillæg 1C til bilaget til AETR træder i kraft.
                  
               
                     (8)
                  
                  
                     Artikel 13 i AETR, som vedrører overgangsbestemmelser, bør ændres for at fastsætte den nøjagtige dato for de kontraherende parters indførelse af bestemmelser om intelligente takografer.
                  
               
                     (9)
                  
                  
                     Artikel 14 i AETR tillader ikke, at AETR kan tiltrædes af andre organer end medlemsstaterne i UNECE og medlemsstater, der er optaget i UNECE med rådgivende status.
                  
               
                     (10)
                  
                  
                     Der er adskillige argumenter, der taler for Unionens tiltrædelse af AETR. For det første har Unionen enekompetence med hensyn til kørende personale i international vejtransport, som fastslået af Den Europæiske Unions Domstol i sag 22/70 (3). For det andet vil Unionens tiltrædelse af AETR kunne sikre, at Unionens interesser repræsenteres effektivt i AETR. Endelig berettiger de særlige forhold i AETR og i den foreslåede beslutningsproces, at Unionen er kontraherende part. For at gøre det muligt for Unionen at tiltræde AETR bør artikel 14 i AETR derfor ændres med henblik på at gøre det muligt for regionale integrationsorganisationer at tiltræde AETR.
                  
               
                     (11)
                  
                  
                     De tekniske specifikationer for den intelligente takograf, som skal medtages i AETR som tillæg 1C i bilaget til overenskomsten, bør udarbejdes på grundlag af de specifikationer, som blev forelagt AETR-Ekspertgruppen på Unionens vegne den 8. april 2020, og på grundlag af de specifikationer, som Kommissionen skal vedtage i 2021 i henhold til Europa-Parlamentets og Rådets forordning (EU) nr. 165/2014 (4).
                  
               
                     (12)
                  
                  
                     Skabelonen for godkendelsesattesten i tillæg 2, kapitel III, til bilaget til AETR bør ændres, så den kan også anvendes til godkendelse af intelligente takografer og komponenter hertil.
                  
               
                     (13)
                  
                  
                     Den holdning, der skal indtages på Unionens vegne i AETR-Ekspertgruppen og i Arbejdsgruppen vedrørende Vejtransport, bør fastlægges, da AETR bør ændres med henblik på at opnå paneuropæisk harmonisering på området for kontrolapparater inden for vejtransport (takografer), og da sådanne ændringer vil have retsvirkninger, jf. artikel 218, stk. 9, i TEUF.
                  
               
                     (14)
                  
                  
                     Da Unionen ikke er kontraherende part i AETR, og dens status ikke gør det muligt for den at informere om de foreslåede ændringer, bør medlemsstaterne i Unionens interesse meddele de foreslåede ændringer til AETR-Ekspertgruppen i en ånd af loyalt samarbejde for at fremme opfyldelsen af Unionens målsætninger.
                  
               
                     (15)
                  
                  
                     Unionens holdning skal udtrykkes af de EU-medlemsstater, der er medlem af AETR-Ekspertgruppen og af UNECE's Arbejdsgruppe vedrørende Vejtransport, og som handler i fællesskab —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne på den 25. samling i ekspertgruppen vedrørende den europæiske overenskomst om arbejde, der udføres af det kørende personale i international vejtransport (AETR), og på den 116. session i UNECE's Arbejdsgruppe vedrørende Vejtransport, skal være i overensstemmelse med de foreslåede ændringer i AETR (5).
            Der kan aftales formelle og mindre ændringer af den i stk. 1 omhandlede holdning, uden at Rådet træffer yderligere afgørelse.
         
         
            Artikel 2
            
               1.   Den holdning, der er omhandlet i artikel 1, udtrykkes af de EU-medlemsstater, der er medlemmer af AETR-Ekspertgruppen og af UNECE's Arbejdsgruppe vedrørende Vejtransport, og som handler i fællesskab.
            
            
               2.   Medlemsstaterne fremsender forslagene til ændringer til AETR-Ekspertgruppen.
            
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 22. februar 2021.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  EFT L 95 af 8.4.1978, s. 1.
         
            (2)  Rådets forordning (EØF) nr. 3821/85 af 20. december 1985 om kontrolapparatet inden for vejtransport (EFT L 370 af 31.12.1985, s. 8).
         
            (3)  ECLI:EU:C:1971:32.
         
            (4)  Europa-Parlamentets og Rådets forordning (EU) nr. 165/2014 af 4. februar 2014 om takografer inden for vejtransport, om ophævelse af Rådets forordning (EØF) nr. 3821/85 om kontrolapparatet inden for vejtransport og om ændring af Europa-Parlamentets og Rådets forordning (EF) nr. 561/2006 om harmonisering af visse sociale bestemmelser inden for vejtransport (EUT L 60 af 28.2.2014, s. 1).
         
            (5)  Jf. dokument ST 5700/21 på http://register.consilium.europa.eu.